Document ID: 32010R0844

KOMISIJAS REGULA (ES) Nr. 844/2010
(2010. gada 20. septembris),
ar ko attiecībā uz ikgadējas statistikas datu kopas sagatavošanu kodolenerģijas jomā un metodikas atsauču pielāgošanu atbilstoši NACE 2. red. groza Eiropas Parlamenta un Padomes Regulu (EK) Nr. 1099/2008 par enerģētikas statistiku
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 22. oktobra Regulu (EK) Nr. 1099/2008 par enerģētikas statistiku (1) un jo īpaši tās 4. panta 3. punktu un 8. pantu,
tā kā:
(1)
Regulā (EK) Nr. 1099/2008 noteikta vienota struktūra, lai sagatavotu, nosūtītu, novērtētu un izplatītu salīdzināmu enerģētikas statistiku Savienībā.
(2)
Saskaņā ar Regulas (EK) Nr. 1099/2008 8. pantu Komisijai (Eurostat) sadarbībā ar Eiropas Savienības kodolenerģētikas nozari jādefinē ikgadējā statistikas datu kopa kodolenerģijas jomā, ko paziņo un izplata, sākot no 2009. gada, šo gadu uzskatot par pirmo pārskata gadu.
(3)
Komisija ir izstrādājusi vajadzīgo datu kopu un apspriedusi īstenošanas iespēju, sagatavošanas izmaksas, konfidencialitātes jautājumus un informācijas sniegšanas slogu ar dalībvalstīm.
(4)
Saskaņā ar Eiropas Parlamenta un Padomes 2006. gada 20. decembra Regulu (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (2), enerģētikas statistika no 2009. gada 1. janvāra jāsagatavo saskaņā ar NACE 2. red.
(5)
Tāpēc attiecīgi jāgroza Regula (EK) Nr. 1099/2008.
(6)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1099/2008 A un B pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 20. septembrī

Labels: 19
14